AQUA แจงรายได้ยังโตดี แม้กำไรไตรมาส 2/60 ชะลอตัว
AQUA แจงรายได้ยังโตดี แม้กำไรไตรมาส 2/60 ชะลอตัว หลังได้รับผลกระทบอัตราแลกเปลี่ยน ต้นทุน-ค่าใช้จ่ายเพิ่ม
16 ส.ค. 2560

ผู้สื่อข่าวรายงานว่า บริษัท อควา คอร์เปอเรชั่น จำกัด (มหาชน) หรือ AQUA ชี้แจงถึงผลการดำเนินงานไตรมาส 2/60 สิ้นสุดวันที่ 30 มิถุนายน 2560 ของบริษัทและบริษัทย่อยซึ่งมีการเปลี่ยนแปลงมากกว่า 20% (ดูงบ Q2/60 AQUA) เมื่อเทียบกับงวดเดียวกันของปีก่อนว่า ในไตรมาสดังกล่าวบริษัทมีรายได้รวมเพิ่มขึ้น 72.89 ล้านบาท จากไตรมาส 2/59 หรือคิดเป็น 44.77% จากธุรกิจสื่อโฆษณาที่เพิ่มขึ้น 73.68 ล้านบาท มาจากการเข้าซื้อบริษัท บอร์ดเวย์ มีเดีย จำกัด หรือ BWM ซึ่งรับรู้รายได้ตั้งแต่วันที่ 24 กุมภาพันธ์ 2560, รายได้จากการให้เช่าและบริการของบริษัท มันตรา แอสเซ็ท จำกัด หรือ MANTRA เพิ่มขึ้น 8.14 ล้านบาท
พร้อมทั้งเริ่มรับรู้รายได้จากอสังหาริมทรัพย์ให้เช่าและบริการ เฟส 1 ตั้งแต่เดือนเมษายน 2560 ขณะที่รายได้อื่นลดลง 7.09 ล้านบาท เป็นผลมาจากการลดลงของรายได้จากอัตราแลกเปลี่ยนที่ใช้แปลงงบการเงินจากค่าเงินเยนเป็นค่าเงินบาท จำนวน 8.85 ล้านบาท และรายได้อื่นๆ เพิ่มขึ้น 1.09 ล้านบาท โดยมีกำไรสุทธิจำนวน 69.38 ล้านบาท ลดลง 24.55 ล้านบาท เมื่อเทียบกับไตรมาส 2/59 ที่มีกำไรสุทธิจำนวน 93.94 ล้านบาท
ขณะที่ปี 2560 บริษัทมีต้นทุนขายและบริการเพิ่มขึ้น 53.41 ล้านบาท และค่าใช้จ่ายในการขายและบริหาร เพิ่มขึ้น 20.23 ล้านบาท ซึ่งเป็นต้นทุนและค่าใช้จ่ายดำเนินงานของ BWM รวมถึงปัจจัยที่ไม่สามารถกำหนดได้คือส่วนแบ่งกำไรจากเงินลงทุนในบริษัทร่วม (EPCO) ลดลง 13.70 ล้านบาท จากปี 2559 หรือคิดเป็น 36.50% เนื่องจากกำไรสุทธิลดลง และค่าใช้จ่ายทางการเงินเพิ่มขึ้น 11.09 ล้านบาท จากการออกและจำหน่ายตั๋วแลกเงิน รวมทั้งการกู้เงินจากสถาบันการเงิน เพื่อนำมาใช้เพื่อการลงทุนต่างๆ
 
ทั้งนี้ ปัจจุบัน AQUA ประกอบธุรกิจหลักคือ สื่อป้ายโฆษณา ประกอบด้วยบริษัท อควา แอด จำกัด (มหาชน) หรือ AA, บริษัท บอร์ดเวย์ มีเดีย จำกัด หรือ BWM, บริษัท เอ็ม.ไอ.เอส.มีเดีย จำกัด หรือ MIS,  ธุรกิจอสังหาริมทรัพย์ เพื่อให้เช่าและบริการ คือบริษัท มันตรา แอสเซ็ท จำกัด หรือ MANTRA, ธุรกิจคลังสินค้าให้เช่าและบริการ คือบริษัท ไทยคอนซูมเมอร์ ดิสทริบิวชั่น เซ็นเตอร์ จำกัด หรือ TCDC, บริษัท แอ๊คคอมพลิช เวย์ โฮลดิ้ง จำกัด หรือ AWH และยังลงทุนร่วมกับบริษัท โรงพิมพ์ ตะวันออก จำกัด (มหาชน) หรือ EPCO ซึ่งประกอบธุรกิจโรงพิมพ์และพลังงานทดแทน